*Tämä artikkeli käsittelee Pakistanin provinssia. Laajempaa belutšien asuttamaa historiallista aluetta käsittelee artikkeli Belutšistan.*

**Balochistan** (urduksi ‏بلوچستان‎, *Balocistān*) on Pakistanin läntisin provinssi. Sen pinta-ala on 347 190 km², joten se on Pakistanin provinsseista laajin. Asukkaita siellä on vajaat kymmenen miljoonaa. Balochistanin pääkaupunki on Quetta. Balochistan on osa historiallista Belutšistania, jonka aluetta on myös Iranin ja Afganistanin puolella.

Maantiede ja ilmasto
--------------------

Balochistan on Iranin ja Afganistanin rajanaapuri, ja sillä on pitkä rantaviiva Arabianmerellä. Maastoltaan Balochistan on enimmäkseen vähäsateista kivikkoerämaata. Eniten sataa maakunnan koillisosassa: 200–500 mm vuodessa. Quettassa on kuuminta kesäkuusta elokuuhun, jolloin keskimääräinen päivän ylin lämpötila on 35–36 celsiusastetta. Marraskuusta helmikuuhun yön keskimääräinen alin lämpötila on pakkasen puolella.

Historia
--------

Kaivaukset Mehrgarhissa ovat paljastaneet asutusta 9 000 vuoden takaa. Nämä ovat vanhimpia jäänteitä ihmisistä, jotka ovat siirtyneet metsästäjä-keräilijäkulttuurista maanviljelykseen.

Aleksanteri Suuren valtakunta ulottui nykyisen Balochistanin alueelle. Sille nimen antaneet belutšit eli baluchit saapuivat seudulle vasta 1300-luvulla.

Balochistan oli brittien vallassa vuosien 1877–1947 ajan osana brittiläistä Intiaa.

Balochistan sai nykyiset rajansa vuonna 1970.

Balochistania ovat koetelleet monet maanjäristykset. Balochistanin maanjäristys vuonna 1945 vaati noin 4 000 ihmisen hengen. Pakistanin maanjäristys 2008 surmasi yli 200 ja Pakistanin maanjäristys 2013 yli 500 henkeä.

Talous ja liikenne
------------------

Balochistanissa on maakaasua, öljyä ja kultaa, mutta niitä ei ole juuri hyödynnetty.

Kuivuus rajoittaa maanviljelystä. Vehnää, hirssiä ja riisiä viljellään kotitarpeiksi, hedelmiä myös myyntiin. Lampaankasvatus on laajamittaista. Pienimuotoinen teollisuus tuottaa tekstiileitä, elintarvikkeita ja pieniä koneita.

Quettan lentokenttä palvelee kotimaanliikennettä. Sinne menee rautatie ja maantie Karachin satamakaupungista. Maantieverkko yhdistää suurimpia kaupunkeja, muuten liikenneyhteydet ovat huonot.

Väestö ja koulutus
------------------

Suurimmat etniset ryhmät ovat belutšit, paštut ja sindhit. Puhutuimmat kielet ovat belutši, brahui, paštu ja sindhi.

Vuonna 2013 vain 41 prosenttia väestöstä laskettiin lukutaitoisiksi. Erityisen huono on naisten lukutaitotilanne. Monet koulurakennuksista ovat rappiolla, kaikissa ei ole sähköä.

Balochistanin yliopisto on perustettu 1970.

Politiikka
----------

Maakunnassa asuvat belutšit eli baluchit ovat tyytymättömiä Pakistanin keskushallintoon. Belutšit vaativat itselleen suurempaa osaa alueen luonnonvaroista. Tyytymättömyys on usein puhjennut väkivaltaisuuksiksi. Keskushallintoa syytetään kidnappauksista ja muista ihmisoikeusrikkomuksista.

Lähteet
-------

1. 1 2  Luoma, Jukka: Levoton raja jakaa kansoja ja heimoja  18.2.2007. Helsingin Sanomat.  Arkistoitu 2.10.2013. Viitattu 11.2.2013.
2. ↑  Balochistan Development Gateway (Arkistoitu – Internet Archive)
3. ↑  Provinssin hallituksen virallinen kotisivu (Arkistoitu – Internet Archive)
4. ↑  Weather Information for Quetta World Metorological Organization WMO. Viitattu 27.9.2013.
5. ↑  Provinssin hallituksen virallinen kotisivu: Historia (Arkistoitu – Internet Archive)
6. 1 2 3 4 5 6  Balochistan Encyclopedia britannica. Viitattu 27.9.2013.
7. ↑  Baluchistan British Empire. Viitattu 27.9.2013.
8. ↑  Pakistan: Abuses in mineral-rich Balochistan province BBC. Viitattu 27.9.2013.
9. ↑  Sindh-Balochistan Reading Council: Improving Literacy in Pakistan reading Today.  Arkistoitu 22.9.2013. Viitattu 27.9.2013.
10. ↑  Balochistan home to lowest-literacy rate population in Pakistan  2007. Daily Times. Viitattu 27.9.2013.
11. ↑  Why we should worry about Balochistan  2011. BBC. Viitattu 27.9.2013.

Aiheesta muualla
----------------

* Kuvia tai muita tiedostoja aiheesta **Balochistan** Wikimedia Commonsissa

Pakistanin hallintoalueet
**Maakunnat:**  Balochistan |  Khyber Pakhtunkhwa |  Punjab |  Sindh

**Territoriot:**: Pakistanin pääkaupunkialue

**Alueet Kashmirissa:** Azad Kashmir Azad Kashmir | Gilgit-Baltistan